**A uitat Moșul de mine!**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Astăzi dis-de-dimineață,

Cu ochii cam somnoroși,

M-am spălat iute pe față

Și-am dat fuga la galoși.

Că aseară, la culcare

N-am stat să mai răscolesc

Și-am pus colea la intrare

Ce-am putut eu să găsesc.

Nu arată ei prea bine…

N-am știut să-i îngrijesc!

Asta-i drept, mare rușine

Dacă stau să mă gândesc!

Dar să revenim la fapte!

Nu c-aș aștepta ceva;

Dar un vis și vreo trei șoapte

M-au încurajat cumva.

Mult mi-a fost cu supărare

Și-a oftat inima mea…

Colea-n ușă, la intrare,

Nici bomboane, nici nuia!